কখনও মারপিট, তো কখনও আবার গলায় গলায় ভাব। ভাই বোনের সম্পর্ক এমনই। নিজেদের মধ্যে হাজার ঝগড়া হলেও, বাইরের কেউ ভাইকে কিছু বললে, দিদিরা যেন রণং দেহী রূপে রুখে দাঁড়ান। আবার বোনদেরও কেউ কিছু বললে, দাদারাই এক্কেবারে হিরো। কিন্তু তবুও নিজেদের মধ্যে খুনসুটি একদম কমে না। কিন্তু বয়স বাড়ার সঙ্গে সঙ্গে ব্যস্ততা বাড়ে। অনেক সময়ে কাজের সূত্রে শহরে বা দেশ ছেড়েও পাড়ি দিতে হয় অন্য দেশে। কিন্তু তা বলে তো ভাইফোঁটার দিনটা মিস করা যায় না। 

এই বিষয়ে অন্যান্য খবর

খোলা রাস্তায় ভাইফোঁটা দিয়ে নজির গড়লেন দিদিরা! দেখুন ভিডিও


এমনই অবস্থা পূর্ব বর্ধমানের মেমারির বাসিন্দা সোমদীপ নন্দীর। কর্মসূ্ত্রে সোমদীপ থাকেন সিঙ্গাপুরে। এবার ভাইফোঁটায় ছুটিও পাননি তিনি। তাই মন ভার করে রেখেছিলেন সোমদেব ও তাঁর বোনও। কিন্তু প্রযুক্তির যুগে দূরত্ব কি কোনও বাধা হতে পারে! হঠাৎ করে মাথায় আসে এক বুদ্ধি। যেমন ভাবা তেমন কাজ। হোয়াটসঅ্যাপের ভিডিও কলিংয়ের মাধ্যমেই সোমদেবকে ফোঁটা দিলেন বোন সুদীপা দে। 
আগে থেকেই ভাইফোঁটার সমস্ত কিছু আয়োজন করা ছিল। ধান, দুর্বা, মিষ্টি, চন্দন, প্রদীপ— সবকিছুই প্রস্তুত ছিল। শুধু অভাব ছিল ভাইয়ের। কিন্তু অবশেষে অনলাইনে ভাইয়ের কপালে ফোঁটা দিতে পেরে খুশি বোন। অর্থাৎ বোঝাই যাচ্ছে, হাতের মুঠোয় প্রযুক্তি আর প্রবল ইচ্ছে থাকলেই দূরত্ব বা ব্যস্ততা কোনও কিছুই বাধা হয়ে দাঁড়াতে পারে না।